Tarybos reglamentas (EB, Euratomas) Nr. 58/97
1996 m. gruodžio 20 d.
dėl verslo struktūros statistikos
EUROPOS SĄJUNGOS TARYBA,
atsižvelgdama į Europos bendrijos steigimo sutartį ir ypač į jos 213 straipsnį,
atsižvelgdama į Komisijos pateiktą reglamento projektą [1],
atsižvelgdama į Europos Parlamento nuomonę [2],
atsižvelgdama į Europos ekonomikos ir socialinių reikalų komiteto nuomonę [3],
(1) kadangi Taryba 1989 m. lapkričio 14 d. rezoliucijoje dėl vidaus prekybos vidaus rinkoje [4] paprašė Komisijos visų pirma patobulinti prekybos statistiką, kad būtų galima ją palyginti su Bendrijoje taikomais apibrėžimais ir pateikti, jei būtina, daugiau tokių statistinių duomenų Europos Bendrijų statistikos tarnybai;
(2) kadangi Tarybos sprendimu 92/326/EEB [5] patvirtinta dvejų metų Europos paslaugų statistikos plėtros programa (1992-1993); kadangi ši programa numato suderintų statistinių duomenų, visų pirma paskirstomosios prekybos srityje, rengimą nacionaliniu ir regionų lygiu;
(3) kadangi Tarybos direktyva 78/660/EEB [6] buvo patvirtintos priemonės, gerinančios nacionalinių nuostatų, reglamentuojančių tam tikrų rūšių bendrovių metinės finansinės atskaitomybės ir metinių ataskaitų pateikimą bei turinį, jose taikomus vertinimo būdus ir jų skelbimą, derinimą;
(4) kadangi Bendrija tuo tarpu padarė nemažą pažangą integracijos linkme; kadangi nauja ekonomikos, konkurencijos, socialinė, aplinkos apsaugos bei įmonių politika ir bendros kryptys reikalauja imtis tinkama statistika pagrįstų iniciatyvų bei sprendimų; kadangi pagal esamus Bendrijos teisės aktus teikiama arba valstybių narių turima informacija yra nepakankama, netinkama ar nepakankamai palyginama, kad galėtų būti patikimu pagrindu Komisijos darbe;
(5) kadangi Tarybos sprendimu 93/379/EEB [7] priimta daugiametė programa, numatanti Bendrijos priemones, skirtas sustiprinti prioritetines sritis ir užtikrinti įmonių, visų pirma mažųjų ir vidutinių, politikos tęstinumą bei įtvirtinimą Bendrijoje; kadangi statistiniai duomenys yra reikalingi įvertinti priemonių, kurių buvo imtasi įgyvendinant minėtame sprendime nurodytus tikslus, poveikiui, visų pirma turėti statistinius duomenis, kurie būtų palyginami visų sektorių įmonių atžvilgiu, statistinius duomenis pagal subrangos sutartis, sudarytas tarp įmonių nacionaliniu ir tarptautiniu lygiu, bei patobulintus statistinius duomenis apie mažas bei vidutines įmones; kadangi dėl to nereikia mažoms ir vidutinėms įmonėms taikyti nepagrįstai griežtų atskaitomybės pateikimo reikalavimų;
(6) kadangi Tarybos sprendimas 93/464/EEB [8] patvirtino pamatinę 1993-1997 m. prioritetinių veiksmų statistinės informacijos srityje programą;
(7) kadangi reikalingi statistiniai duomenys apie verslo tvarkymą, visų pirma apie tyrimus, plėtrą ir naujoves, aplinkos apsaugą, investicijas, ekologinę pramonę, turizmą ir modernių technologijų pramonės šakas; kadangi vykstant Bendrijos plėtrai ir veikiant vidaus rinkai reikia vis daugiau palyginamų duomenų apie darbuotojų darbo užmokesčio struktūrą, darbo sąnaudas ir mokymą;
(8) kadangi yra būtina turėti išsamius ir patikimus statistinius duomenų šaltinius, kad būtų galima teisingai taikyti 1989 m. vasario 13 d. Tarybos direktyvą 89/130/EEB, Euratomas, dėl bendrojo nacionalinio produkto rinkos kainomis įvertinimo suderinimo [9];
(9) kadangi nacionalinių ir regioninių sąskaitų rengimui pagal Europos integruotų ekonominių sąskaitų sistemą (ESS) būtina sukurti palyginamų, išsamių ir patikimų statistinių duomenų šaltinius;
(10) kadangi reikalingi regioniniai rodikliai ir sąskaitos;
(11) kadangi Komisija, norėdama įvykdyti Sutartyse jai numatytas užduotis, visų pirma susijusias su vidaus rinka, privalo turėti išsamią, naujausią, patikimą ir palyginamą informaciją apie Bendrijos įmonių struktūrą, veiklą, konkurencingumą ir veiklos rezultatus;
(12) kadangi, norint patenkinti Bendrijos reikmes turėti informaciją apie ekonominę konvergenciją, būtina standartizuoti statistiką;
(13) kadangi įmonėms ir jų profesinėms asociacijoms tokia informacija reikalinga, kad jos suprastų savo rinką ir galėtų palyginti savo ir konkurentų veiklą bei jos rezultatus regionų, nacionaliniu ir tarptautiniu lygiu;
(14) kadangi bendrus statistikos standartus, leidžiančius pateikti suderintus duomenis, galima veiksmingai parengti tik Bendrijos lygiu; kadangi tokie standartai bus taikomi kiekvienoje valstybėje narėje, prižiūrint institucijoms ir įstaigoms, atsakingoms už oficialios statistikos rengimą;
(15) kadangi geriausias būdas įvertinti Bendrijos įmonių struktūrą, veiklą, konkurencingumą ir veiklos rezultatus - parengti statistinius duomenis, laikantis bendrų metodikos principų ir bendrų rodiklių apibrėžimų; kadangi tik koordinuotai rengiant statistinius duomenis galima patikimai, greitai ir lanksčiai parengti suderintus statistinius duomenis tokio detalumo, kuris tenkintų Komisijos ir įmonių reikmes;
(16) kadangi vienetų pagal veiklos rūšį (VVR) apibrėžimas atitinka vieną ar daugiau įmonės veiklos padalinių; kadangi norint stebėti kiekvieną VVR, įmonės informacijos sistema turi būti pritaikyta nurodyti ir apskaičiuoti kiekvieno VVR bent jau produkcijos vertę, tarpinį vartojimą, darbo jėgos sąnaudas, likutinį perteklių bei užimtumą ir bendrojo pagrindinio kapitalo formavimą; kadangi VVR, kurie pagal statistinį Europos bendrijos ekonominės veiklos rūšių klasifikatorių (NACE 1 red.) priskiriami tam tikrai ekonominės veiklos rūšiai, gali gaminti produktus, nepriklausančius vienarūšei grupei, užsiimdami nepagrindine veikla, kuri turimuose įmonės finansinės apskaitos dokumentuose nenurodoma kaip atskira veikla; kadangi galima teigti, kad įmonė ir VVR laikomos identiškomis, kai įmonė negali pateikti ar apskaičiuoti informacijos apie visus čia išvardytus vieno ar daugiau jos veiklos padalinių rodiklius;
(17) kadangi Bendrijos sistemoje rengiami statistiniai duomenys turi būti patenkinamos kokybės, kuri, kaip ir su ja susijusios prievolės, visose valstybėse narėse turi būti palyginama; kadangi dėl to būtina bendrai nustatyti kriterijus, kurie leistų laikytis šių reikalavimų;
(18) kadangi būtina supaprastinti administracinę įmonių, visų pirma mažų ir vidutinių, duomenų rinkimo ir rengimo tvarką, taip pat skatinti duomenų rinkimo ir statistikos rengimo naujas technologijas; kadangi vis tiek gali prireikti rinkti tiesiogiai iš įmonių duomenis, kurie reikalingi verslo struktūros statistikai rengti taikant būdus ir metodus, užtikrinančius, jog šie duomenys būtų išsamūs, patikimi ir nepasenę, nenustatant suinteresuotoms šalims, visų pirma mažoms ir vidutinėms įmonėms, prievolių, kurios būtų neproporcingos šių statistinių duomenų vartotojų pagrįstai laukiamiems rezultatams;
(19) kadangi, pasirašius Bendrąjį susitarimą dėl prekybos paslaugomis (GATS), atsirado didelis informacijos apie jį pasirašiusių valstybių rinkų dydį bei šių rinkų atitinkamas dalis poreikis norint, kad susitarimas būtų administruojamas ir plėtojamas;
(20) kadangi yra būtina sukurti bendrą teisinę bazę visoms verslo rūšims ir verslo statistikos sritims, apie kurias dar nėra parengta statistinių duomenų;
(21) kadangi Direktyvos 64/475/EEB [10] ir 72/221/EEB [11], kuriomis buvo siekiama sukurti nuoseklią statistikos struktūrą, negalėjo atsižvelgti į ekonominius ir techninius pokyčius, įvykusius po jų priėmimo, ir todėl jos turėtų būti atšauktos;
22) kadangi tam, kad galima būtų toliau aiškinti duomenų rinkimo ir statistinio apdorojimo bei rezultatų apdorojimo ir perdavimo taisykles, būtina suteikti Komisijai, kuriai padeda Statistikos programų komitetas, įsteigtas Sprendimu 89/382/EEB, Euratomas [12], įgaliojimus patvirtinti priemones šiam reglamentui taikyti,
PRIĖMĖ ŠĮ REGLAMENTĄ:
1 straipsnis
Šio reglamento tikslas - nustatyti bendrą Bendrijos statistinių duomenų apie verslo struktūrą, veiklos rūšis, konkurencingumą ir veiklos rezultatus Bendrijoje rinkimo, rengimo, perdavimo ir įvertinimo sistemą.
2 straipsnis
Statistiniai duomenys rengiami siekiant visų pirma analizuoti:
i) įmonių veiklos rūšių struktūrą ir plėtotę;
ii) gamybos veiksnius ir kitus elementus, leidžiančius tiksliai įvertinti įmonės veiklą, jos rezultatus ir konkurencingumą;
iii) įmonių ir rinkų plėtrą regionų, nacionaliniu, Bendrijos ir tarptautiniu lygiu;
iv) verslo tvarkymą;
v) mažąsias ir vidutines įmones;
vi) specifinius įmonių rodiklius, susijusius su tam tikromis veiklos rūšių grupėmis.
3 straipsnis
1. Šis reglamentas taikomas visoms rinkos veiklos rūšims, nurodytoms Europos bendrijos statistinio ekonominės veiklos rūšių klasifikatoriaus (NACE 1 red.) C-K ir M-O sekcijose.
2. Statistiniai vienetai, nurodyti Tarybos reglamento (EEB) Nr. 696/93 dėl statistinių vienetų gamybos sistemai stebėti ir analizuoti Bendrijoje [13], priedo I skirsnyje ir priskiriami vienai iš šio straipsnio 1 dalyje nurodytų veiklos rūšių, priklauso šio reglamento taikymo sričiai. Šio reglamento prieduose nurodoma, kaip konkretūs vienetai naudojami rengiant statistinius duomenis.
4 straipsnis
1. 2 straipsnyje nurodytų sričių statistiniai duomenys yra grupuojami kaip moduliai, kurie apibrėžiami šio reglamento prieduose.
2. Kiekviename modulyje pateikiama tokia informacija:
i) veiklos rūšys, apie kurias turi būti rengiami statistiniai duomenys, pagal 3 straipsnio 1 dalį;
ii) statistinių vienetų rūšys, naudojamos rengiant statistinius duomenis, pagal 3 straipsnio 2 dalyje nurodytą statistinių vienetų sąrašą;
iii) rodiklių sąrašai, pagal kuriuos rengiami statistiniai duomenys 2 straipsnyje nurodytoms sritims, ir šių rodiklių ataskaitiniai laikotarpiai;
iv) statistinių duomenų apie verslo demografiją sąrašas;
v) statistinių duomenų rengimo periodiškumas (metinis ar daugiametis). Jeigu statistiniai duomenys rengiami daugiamečio periodiškumo pagrindu, tai daroma bent kas dešimt metų;
vi) statistinių duomenų rengimo grafikas, kuriame nurodomi pirmieji ataskaitiniai metai;
vii) reprezentatyvumo ir kokybės vertinimo standartai;
viii) laikotarpis nuo ataskaitinio laikotarpio pabaigos, per kurį turi būti perduodami statistiniai duomenys;
ix) didžiausia galimo pereinamojo laikotarpio trukmė.
5 straipsnis
Šiame reglamente pateikiami tokie moduliai:
- bendras metinės struktūros statistikos modulis, apibrėžtas 1 priede,
- detalusis pramonės struktūros statistikos modulis, apibrėžtas 2 priede,
- detalusis prekybos struktūros statistikos modulis, apibrėžtas 3 priede,
- detalusis statybos struktūros statistikos modulis, apibrėžtas 4 priede.
6 straipsnis
1. Valstybės narės gauna reikalingus duomenis, kad galėtų stebėti 5 straipsnyje nurodytuose moduliuose pateiktų sąrašų rodiklius.
2. Valstybės narės gali gauti reikalingus duomenis naudodamosi įvairiais toliau nurodytais šaltiniais ir taikydamos administracinio supaprastinimo principą:
- privalomi tyrimai: juridiniai vienetai, kuriems priklauso ar kuriuos sudaro valstybių narių pasirinkti statistiniai vienetai, privalo iki nurodytos datos pateikti tikslią ir išsamią informaciją,
- kiti tikslumo ir kokybės požiūriu lygiaverčiai šaltiniai,
- statistinio apskaičiavimo procedūros, jeigu nebuvo pateikti kai kurie rodikliai apie visus vienetus.
3. Norėdamos palengvinti respondentams tenkančias prievoles, nacionalinės valdžios institucijos ir Bendrijos vadovybė, laikydamosi kiekvienos valstybės narės ir Komisijos nustatytų ribų ir sąlygų jų kompetencijai priklausančiose srityse, turi galimybę naudotis administracinių duomenų šaltiniais, kurie apima jų pačių viešojo administravimo veiklos sritis, tiek, kiek tokie duomenys yra būtini 7 straipsnyje nurodytiems tikslumo reikalavimams įvykdyti.
4. Valstybės narės ir Komisija pagal jų atitinkamas kompetencijos sritis sudaro sąlygas, kurios skatintų elektroninį duomenų perdavimą ir automatinį jų apdorojimą.
7 straipsnis
1. Valstybės narės imasi visų būtinų priemonių, kad užtikrintų, jog perduoti duomenys atspindėtų prieduose nurodytų statistinių vienetų visumą.
2. Kokybė vertinama lyginant galimybės naudotis duomenimis naudą su jų rinkimo sąnaudomis ir įmonėms, visų pirma mažosioms įmonėms, tenkančiomis prievolėmis.
3. Valstybės narės Komisijos prašymu jai perduoda visą informaciją, kuri reikalinga šio straipsnio 2 dalyje minėtam vertinimui atlikti.
8 straipsnis
1. Naudodamosi surinktais ir įvertintais duomenimis, valstybės narės pateikia palyginamus rezultatus, suskirsčius juos taip, kaip numatyta kiekvienam 5 straipsnyje nurodytam moduliui.
2. Kad Bendrija parengtų suvestinius duomenis, valstybės narės pateikia nacionalinius rezultatus pagal NACE 1 red. klasifikatoriaus lygius, nurodytus priedų moduliuose arba apibrėžtus 13 straipsnyje nustatyta tvarka.
9 straipsnis
1. Valstybės narės perduoda šio reglamento 8 straipsnyje nurodytus rezultatus, įskaitant konfidencialius duomenis, Europos Bendrijų Statistikos tarnybai, laikydamosi galiojančių Bendrijos nuostatų dėl konfidencialių statistinių duomenų perdavimo. Šios nuostatos taikomos tvarkant šiuos rezultatus, jei tarp jų yra konfidencialių duomenų.
2. Rezultatai perduodami naudojant tinkamą techninį formatą per tam tikrą laiką pasibaigus ataskaitiniam laikotarpiui, kuris nustatomas kiekvienam 5 straipsnyje nurodytam moduliui ir nėra ilgesnis kaip 18 mėnesių. Be to, nedidelė dalis preliminariai įvertintų rezultatų perduodami per tam tikrą laiką pasibaigus ataskaitiniam laikotarpiui, kuris nustatomas kiekvienam 5 straipsnyje nurodytam moduliui, ir nėra ilgesnis kaip 10 mėnesių.
10 straipsnis
Valstybės narės Komisijos prašymu perduoda jai visą būtiną informaciją, susijusią su šio reglamento taikymu valstybėse narėse.
11 straipsnis
1. Jeigu reikia iš esmės pakeisti nacionalinės statistikos sistemas, pereinamaisiais laikotarpiais gali būti leidžiama nukrypti nuo priedų nuostatų.
2. Valstybei narei gali būti skirtas papildomas pereinamasis laikotarpis statistiniams duomenims rengti, jeigu ji negali įvykdyti šio reglamento nuostatų dėl leidžiančių nukrypti nuostatų, numatytų pagal 1993 m. liepos 22 d. Tarybos reglamentą (EEB) Nr. 2186/93 dėl Bendrijos koordinavimo rengiant verslo registrus statistikos tikslais [14].
3. Iki pereinamojo laikotarpio pabaigos valstybės narės visapusiškai įvykdo įsipareigojimus pagal šį reglamentą.
12 straipsnis
13 straipsnyje nustatyta tvarka Komisija nustato šio reglamento įgyvendinimo procedūras, įskaitant priemones, padedančias duomenų rinkimą ir statistinį apdorojimą, rezultatų apdorojimą ir perdavimą pritaikyti prie ekonominės bei techninės plėtros, atsižvelgiant į principą, kad taikomos priemonės nauda turėtų būti didesnė už jos sąnaudas, ir į tai, kad valstybėms narėms ar įmonėms nereikėtų skirti papildomų išteklių, didesnių nei numatyta pirminėse šio reglamento nuostatose, visų pirma:
i) rodiklių sąrašų, statistinių duomenų apie verslo demografiją ir preliminarių rezultatų atnaujinimą, jeigu toks atnaujinimas po kiekybinio įvertinimo nereiškia, kad tiriamų vienetų skaičius ar jiems tenkančios prievolės padidės taip, kad bus neproporcingos laukiamiems rezultatams (4 ir 9 straipsniai);
ii) statistinių duomenų rengimo periodiškumą (4 straipsnis);
iii) rodiklių apibrėžimus ir jų tinkamumą tam tikroms veiklos rūšims (4 straipsnis);
iv) ataskaitinio laikotarpio apibrėžimą (4 straipsnis);
v) pirmuosius preliminarių rezultatų rengimo ataskaitinius metus (9 straipsnis);
vi) kokybės vertinimo kriterijus (7 straipsnis);
vii) rezultatų suskirstymą, visų pirma taikomas klasifikacijas ir dydžio kategorijų derinius (8 straipsnis);
viii) tinkamą rezultatų perdavimo techninį formatą (9 straipsnis);
ix) laikotarpių, per kuriuos reikia perduoti duomenis, patikslinimą (9 straipsnis);
x) pereinamąjį laikotarpį ir šiuo laikotarpiu taikomas nuo šio reglamento nuostatų leidžiančias nukrypti nuostatas (11 straipsnis).
13 straipsnis
1. Komisijai padeda Statistikos programų komitetas, įsteigtas Sprendimu 89/382/EEB, Euratomas.
2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą remdamasi Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje. Pirmininkas nebalsuoja.
3. a) Komisija patvirtina numatytas priemones, jeigu jos atitinka Komiteto nuomonę.
b) Kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.
Jeigu Taryba per tris mėnesius nuo tos dienos, kai klausimas buvo jai perduotas, nepriima jokio sprendimo, pasiūlytas priemones patvirtina Komisija.
14 straipsnis
1. Per trejus metus nuo šio reglamento įsigaliojimo dienos ir vėliau kas trejus metus Komisija pateikia Europos Parlamentui ir Tarybai ataskaitą apie statistinius duomenis, parengtus pagal šį reglamentą, ir pirmiausia apie jų kokybę bei įmonėms tenkančias prievoles.
2. Šio straipsnio 1 dalyje nurodytose ataskaitose Komisija siūlo, jos nuomone, reikalingus šio reglamento pakeitimus.
15 straipsnis
Direktyvos 64/475/EEB ir 72/221/EEB nebetaikomos perdavus visus duomenis apie 1994 ataskaitinius metus.
16 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. gruodžio 20 d.